**Valorizačný mechanizmus pre výpočet valorizačného indexu**

**Zákazka: Dodávka chemického posypového materiálu (ďalej len „CHPM“)**

1. **Vzorec pre výpočet valorizačného indexu:**

**Pt = 0,10 + 0,30 \* (IPCPLt / IPCPLt0) + 0,60 \* (ICPVt /ICPVt0)**

**Pt :**koeficient úpravy (valorizačný index),ktorého výsledná hodnota bude po stanovenom období (hodnota t) použitá pre odhadnutú zmluvnú hodnotu za dané obdobie smerom nadol alebo nahor, pričom týmto obdobím je kvartál. Hodnota koeficientu sa zaokrúhľuje na 3 desatinné miesta.

**t:** ukončený kvartál, teda rozhodujúce obdobie, za ktoré sa uplatňuje mechanizmus valorizácie.

**t0:**  referenčné obdobie, kvartál do ktorého spadá kalendárny deň, v ktorom uplynula lehota na predkladanie ponúk do súťaže na CHPM

**0,10:** pevný koeficient 10 %, ktorý reprezentuje časť nákladov na dodanie CHPM, ktoré nepodliehajú valorizácii. Tento koeficient tak reprezentuje matematicky vyjadrené podnikateľské riziko úspešného uchádzača.

**0,30:** koeficient 30%, ktorý pri zmluve na nákup a dodanie CHPM reprezentuje časť nákladov na pohonné látky (motorovú naftu), ktoré podliehajú valorizačnej úprave.

**IPCPL:** ukazovateľ „Priemerné ceny pohonných látok v SR – mesačne“ [sp0202ms] (motorová nafta) na Slovensku publikovaný Štatistickým úradom SR na jeho internetovej stránke [www.statistics.sk](http://www.statistics.sk). Vykazované mesačné hodnoty ukazovateľov je potrebné previesť na obdobie kvartál pre obdobia t0 a t tak, že sa vypočíta aritmetický priemer vykazovaných hodnôt za 3 relevantné mesiace prislúchajúce k obdobiu t\_0 a t. Vypočítané aritmetické priemery sa matematicky zaokrúhľujú na 3 desatinné miesta.

**IPCPLt:** hodnota ukazovateľa zodpovedajúca kvartálu v období t. Vypočíta sa ako je uvedené pri ukazovateli IPCPL.

**IPCPLt0:** hodnota ukazovateľa zodpovedajúca kvartálu v referenčnom období t0. Vypočíta sa ako je uvedené pri ukazovateli IPCPL.

**0,60:** koeficient 60%, ktorý pri zmluve na nákup a dodanie CHPM predstavuje časť nákladov za samotnú požadovanú komoditu, ktoré podliehajú valorizačnej úprave.

**ICPV:** ukazovateľ „Index cien priemyselných výrobcov a vody – súhrnný ukazovateľ Index cien vo výrobnej sfére oproti bázickému obdobiu – mesačne“ [sp0102ms], konkrétne sledovaná hodnota pre “Ceny priemyselných výrobcov – tuzemsko a ťažba a dobývanie”. Na Slovensku publikovaný Štatistickým úradom SR na jeho internetovej stránke [www.statistics.sk](http://www.statistics.sk). Index cien priemyselných výrobcov (ICPV), ktorý je indexom Laspeyresovho typu (bázický rok 2015 =100, cenová báza = december 2015). Index meria vývoj cien priemyselných produktov určených na domáci trh, na export a úhrn ako tri samostatné časové rady. Index pokrýva divízie 05 - 39 SK NACE Rev. 2. Index zahŕňa nerastné suroviny, produkty priemyselnej výroby a elektrickú energiu, plyn, teplo, vodu a odpady (SK NACE Rev. 2, sekcie B, C, D a E). Pre chemický posypový materiál je prislúchajúca časť indexu „Ťažba a dobývanie“ vzhľadom na kategórie v štatistickej klasifikácii ekonomických činností SK NACE Rev. 2 - konkrétne sekcia B 08.93.0 ťažba soli. Vykazované mesačné hodnoty ukazovateľov je potrebné previesť na obdobie kvartál pre obdobia t0 a t tak, že sa vypočíta aritmetický priemer vykazovaných hodnôt za 3 relevantné mesiace prislúchajúce k obdobiu t0 a t. Vypočítané aritmetické priemery sa matematicky zaokrúhľujú na 3 desatinné miesta

**ICPVt:** hodnota ukazovateľa zodpovedajúca kvartálu v období t. Vypočíta sa ako je uvedené pri ukazovateli ICPVV.

**ICPVt0:** hodnota ukazovateľa zodpovedajúca kvartálu v referenčnom období t0. Vypočíta sa ako je uvedené pri ukazovateli ICPV.

**2. Valorizačný mechanizmus pre výpočet valorizačného indexu**:

K prvému uplatneniu valorizačného mechanizmu dochádza najskôr po dvoch (2) kvartáloch nasledujúcich po kvartáli, v ktorom uplynula lehota na predkladanie ponúk do súťaže na dodanie tovaru.

Všetky dodávky CHPM od predávajúceho budú riadne fakturované v zmysle jednotkových cien za tonu CHPM podľa rámcovej dohody.

Valorizačný index sa vypočíta za každý kvartál príslušného kalendárneho roka v súlade s Článkom XI. rámcovej dohody.

Výsledný valorizačný index za príslušný kvartál môže dosahovať hodnotu:

* 1. väčšiu ako číslo 1 = dodatočné finančné nároky predávajúceho
	2. nižšiu ako číslo 1 = zníženie finančných nárokov predávajúceho
	3. rovnú číslu 1 = bez zmeny vo finančných nárokoch predávajúceho

Dodatočné finančné nároky sa budú fakturovať na základe dodatku uzatvoreného podľa Článku XI. bod 11.1 rámcovej dohody, tzv. sumarizačného dodatku za príslušný kalendárny rok (ďalej len „sumarizačný dodatok“)  podľa ktorého sa predávajúcemu uhradí len rozdiel medzi zmluvnou hodnotou v rozsahu celkovej ceny fakturovaných objednávok vynásobenou valorizačným indexom a  zmluvnou hodnotou v rozsahu celkovej ceny fakturovaných objednávok. Prílohou faktúry predávajúceho, vyhotovenej podľa sumarizačného dodatku, je výpočet v zmysle aplikovaného vzorca pre výpočet valorizačného indexu.

Zníženie finančných nárokov predávajúceho bude upravené v sumarizačnom dodatku. Predávajúci vráti kupujúcemu za príslušný kvartál rozdiel medzi zmluvnou hodnotou v rozsahu celkovej ceny fakturovaných objednávok vynásobenou valorizačným indexom a  zmluvnou hodnotou v rozsahu celkovej ceny fakturovaných objednávok v danom kvartáli, a to na základe dobropisu, ktorý vyhotoví kupujúci v súlade s podmienkami dohodnutými v sumarizačnom dodatku.

Finančné nároky bez zmeny budú za príslušný kvartál uvedené v sumarizačnom dodatku.